คลังโชว์แกร่งเงินคงคลังล้น3.85แสนล้านบาท
คลังปลื้มเก็บรายได้เดือนแรกปีงบ 2563 สูงกว่าเป้าหมาย ส่งผลฐานะการคลังสุดแกร่งเงินคงคลังล้น 3.85 แสนล้านบาท
28 พ.ย. 2562

คลังปลื้มเก็บรายได้เดือนแรกปีงบ 2563 สูงกว่าเป้าหมาย ส่งผลฐานะการคลังสุดแกร่งเงินคงคลังล้น 3.85 แสนล้านบาท
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยถึงผลการจัดเก็บรายได้รัฐบาลสุทธิเดือน ต.ค. 2562 ว่า รัฐบาลจัดเก็บรายได้สุทธิ จำนวน 2.41 แสนล้านบาท สูงกว่าประมาณการตามเอกสารงบประมาณ 6,940 ล้านบาท หรือ 3.0% และสูงกว่าเดือนเดียวกันปีก่อน 4.54 หมื่นล้านบาท หรือ 23.1% โดยการนำส่งรายได้ของรัฐวิสาหกิจ สูงกว่าประมาณการ 5,540 ล้านบาท หรือ 9.6% การนำส่งรายได้ของกรมสรรพากร สูงกว่าประมาณการ 2,041 ล้านบาท หรือ 2.0%
สำหรับฐานะการคลังของรัฐบาลตามระบบกระแสเงินสด ในเดือน ต.ค. 2562 ซึ่งเป็นเดือนแรกของปีงบประมาณ 2563 รัฐบาลมีรายได้นำส่งคลังทั้งสิ้น จำนวน 2.55 แสนล้านบาท ในขณะที่มีการเบิกจ่ายเงินงบประมาณทั้งสิ้นจำนวน 3.68 แสนล้านบาท ส่งผลให้เงินคงคลัง ณ สิ้นเดือน ต.ค. 2562 มีจำนวนทั้งสิ้น 3.85 แสนล้านบาท